דרייק (מוזיקאי)

ביוגרפיה

נולד בטורונטו שבקנדה. אביו דניס גראהם הוא מתופף מקצועי ממשפחה קתולית ממוצא אפרו-אמריקאי. אמו סנדי (לבית שר) היא מחנכת קנדית יהודייה. הוריו התגרשו כשהיה בן 5, ואמו גידלה אותו בטורונטו. דרייק למד בבית ספר יהודי בילדותו, וגם חגג בר מצווה. הוא חובב כדורסל ואוהד נלהב של קבוצת טורונטו רפטורס. בילדותו דרייק למד בבית הספר התיכון פוריסת היל שבטורונטו.

משחק

ב-2001 החל דרייק לשחק בסדרת הטלוויזיה "דגראסי: הדור הבא" המשודרת ב-MTV. בסדרה הוא גילם את ג'ימי ברוקס, כדורסלן אשר בהמשך הופך לנכה אחרי שנורה על ידי חברו לכיתה. הוא שיחק בסדרה בשבע העונות הראשונות, ותפקידו בסדרה הסתיים ב-2009 לאחר שדמותו סיימה את הלימודים בתיכון. בנוסף הופיע דרייק בהופעת אורח בעונה השמינית של הסדרה, וכן בסרט הטלוויזיה "Degrassi Spring Break Movie" משנת 2008 המבוסס על הסדרה.
בשנים 2014 ו-2016 הנחה את תוכנית המערכונים האמריקאית "סאטרדיי נייט לייב".

מוזיקה

דרייק הוציא את המיקסטייפ הראשון שלו, "Room for Improvement", ב-2006, ומאז הוציא מספר מיקסטייפים נוספים. ב-2007 החל לשתף פעולה עם הראפר ליל ויין. במקביל לעבודתו עם ויין, דרייק שיתף פעולה עם אמנים חשובים נוספים בעולם הראפ וההיפ-הופ, בהם בירדמן, קניה וסט, ג'יי זי, אמינם, טימבלנד, מרי ג'יי בלייג', ריהאנה, כתב שירים לד"ר דרה ועוד.
ב-2009 יצא מיקסטייפ נוסף של דרייק, "So Far Gone", שזכה להצלחה. מתוכו, הסינגל "Best I Ever Had", הגיע למקום השני במצעד "מאה הגדולים" של הבילבורד האמריקאי ביולי 2009, והסינגל "Every Girl" הגיע למקום העשירי במצעד זה באותו שבוע. מספר ימים לפני כן הוחתם דרייק בחברת התקליטים של ליל ויין, "יאנג מאני".
באותה שנה הופיע בסינגל השני של דרייק, "Successful", גם הזמר טריי סונגז. בהמשך התארח דרייק בסינגלים של ראפרים וזמרים אחרים, בהם מרי ג'יי בלייג' (בסינגל "The One"), ג'יימי פוקס (בסינגל "Digital Girl" בו התארחו גם דה-דרים וקניה וסט), טימבלנד (בסינגל "Say Something") ופאבולוס (ברמיקס הרשמי של הסינגל "Throw It in the Bag").
בספטמבר 2009 יצא הסינגל השלישי של דרייק, "Forever", בו אירח את הראפרים קניה וסט, ליל ויין ואמינם. הסינגל הגיע למקום השמיני במצעד הבילבורד האמריקאי. הסינגל לא הוכנס לאלבום "Thank Me Later" אך הוא מופיע בפסקול סרט התעודה על הכדורסלן לברון ג'יימס, "More Than A Game", ובגרסה החדשה של האלבום של אמינם "Relape: Refill". המתופף טרוויס בארקר הוציא רמיקס רוק לשיר, וביצע אותו עם דרייק, אמינם וליל ויין בטקס הגראמי.
באותה תקופה התארח דרייק בסינגל המצליח של הראפר בירדמן "Money To Blow", וגם בסינגל הראשון מאלבומו של די ג'יי חאלד "Fed Up". כן הופיע בסינגל השני של חברת התקליטים שלו "יאנג מאני", בשיר "Bedrock", שזכה להצלחה ודורג במקום השני במצעד הבילבורד.
במרץ 2010 הוציא דרייק סינגל ראשון מאלבום הבכורה שלו, בשם "Over". הסינגל הגיע למקום ה-15 במצעד הבילבורד האמריקאי. בעקבות ההצלחה, מספר ראפרים וזמרים הוציאו פריסטיילים לשיר, בהם אמינם, שון קינגסטון, טריי סונגז ופאט ג'ו. במקביל התארח דרייק בשיר "Wavin' Flag" של קיי'נן שהוקלט כחלק מפעילות למען תושבי האיטי, לצד אמנים נוספים מקנדה, ובהם נלי פורטדו, אבריל לאבין, קנדיאל אופיטל וג'סטין ביבר.
הסינגל השני של דרייק מאלבום הבכורה שלו הוא "Find Your Love". השיר הופק על ידי קניה וסט והגיע למקום החמישי במצעד הבילבורד האמריקאי. הסינגל השלישי, "Miss me", בשיתוף עם ליל ויין, יצא ב-1 ביוני 2010 והגיע למקום ה-15 במצעד הבילבורד.
ב-15 ביוני 2010 יצא אלבום הבכורה של דרייק, "Thank Me Later". האלבום הצליח במכירות והגיע בסוף השבוע הראשון ליציאתו למקום הראשון במצעד המכירות בילבורד 200.
באוגוסט 2010 הוציא דרייק את הסינגל הרביעי מאלבום הבכורה שלו, "Fancy". בסינגל מתארחים הראפר T.I. והמפיק סוויז ביטס. בנוסף התארח דרייק בסינגל הראשון מהמיני-אלבום של ליל ויין "Right Above It"; הסינגל מכר 225,000 הורדות דיגיטליות בשבוע הראשון והגיע למקום השישי במצעד הבילבורד האמריקני. בנוסף דרייק התארח באותה תקופה באלבומם של באן בי (בשירים "Put It Down" ו-"It's Been a Pleasure"), דידי ודרטי מאני ("Loving You No More"), השוטר ריקי ("Aston Martin Music") ויאנג ג'יזי ("Killer" וברמיקס של "Lose My Mind").
באוקטובר 2010 יצא הסינגל "What's My Name?" של ריהאנה בשיתוף דרייק. השיר זכה להצלחה והגיע למקום הראשון במצעדים רבים כמו הבילבורד האמריקני; בנובמבר באותה שנה יצא הקליפ לשיר, שזכה גם הוא להצלחה.
דרייק היה מועמד לשני פרסי גראמי ב-2010, על הסינגל והופעת הסולו של "Best I Ever Had". בנוסף זכה בשני פרסי ג'ונו (פרס המוזיקה הקנדי) והיה מועמד לשניים נוספים. בשנת 2013 זכה עם אלבומו "Take Care" בפרס אלבום הראפ של השנה במסגרת פרסי הגראמי.
בסוף שנת 2015 הוציא את הסינגל "Hotline Bling" שזכה לפרודיות רבות בעקבות סגנון הריקוד המיוחד איתו הופיע דרייק בסרטון; הפרודיות הפכו לנפוצות כל כך עד שהמועמד לנשיאות ארצות הברית, דונלד טראמפ, ביצע גם הוא פרודיה לשיר. הסינגל זכה להצלחה ביוטיוב והגיע למקום השני במצעד הבילבורד.
בינואר 2016 הזמרת ריהאנה שיתפה איתו פעולה בשיר "Work". השיר הפך ללהיט והגיע למקום הראשון במצעד בילבורד הוט 100. שיר זה הוא השיר השני שלו שמגיע למקום הראשון במצעד, אחרי "What's My Name?" משנת 2010.
ב-29 באפריל 2016 הוציא דרייק את אלבומו הרביעי שנקרא "Views". לפני צאת האלבום הוציא דרייק את הסינגלים "Hotline bling", "Pop style" ו-"One dance" שהגיע למקום הראשון במצעד הבילבורד. האלבום זכה לביקורות טובות לרוב, אך נמתחה ביקורת על אורכו ועל השינוי שעשה דרייק מראפ בעיקר לז'אנרים נוספים במוזיקה. האלבום זכה להצלחה במכירות, כשמכר 852,000 עותקים בשבוע הראשון, ודורג במקום הראשון במצעד הבילבורד 200.
ב-18 במרץ 2017, הוציא דרייק את אלבומו החמישי "More Life", אשר אותו הוא מכנה כפלייליסט. באלבום ישנם הרבה שיתופי פעולה כגון : PARTYNEXTDOOR, 2 Chainz, קניה ווסט ויאנג טוג. האלבום קיבל לרוב ביקורות טובות בגלל הפנייה של דרייק לז'אנרים אחרים במוזיקה כגון : R&B, אפרו-ביט, דאנס, דאנסהול ופאנק.
השיר 'God's plan' הועלה בתאריך 16 בפברואר 2018 ליוטיוב סרטון המראה חלק מהתרומות שדרייק תרם לאנשים בסך 1,000,000$.
ב-29 לביוני 2018, הוציא את אלבומו "Scorpion". האלבום כולל את 2 הלהיטים "Nice For What״ ו "God's Plan" שיצאו כסינגלים בחודשים ינואר ואפריל באותה השנה. האלבום פרץ למקום הראשון במצעד האלבומים בארצות הברית "Billboard 200" ובנוסף לכך ביציאת האלבום, שבר שיא של להקת הביטלס משנת 1964 כאשר שבעה משיריו הגיעו לעשירייה הפותחת במצעד "Billboard Hot 100"' מצעד השירים של ארצות הברית, ובראשם "Nice For What" ו "Nonstop" ובנוסף לכך שבר עוד שיא עם כניסת כל 25 השירים באלבום ועוד 2 שירים בהם התלווה לזמרים אחרים, סך הכל כ27 שירים מתוך 100 במצעד, יותר מכל זמר או להקה בהיסטוריה. האלבום זכה לכ-431 מיליון השמעות בתוך 24 שעות ברחבי העולם ובתוך שבוע מיליארד השמעות. האלבום קיבל ביקורות רבות, ודעותים של מבקרי מוזיקה חלוקות עליו.
ב-10 ביולי 2018 הוציא דרייק את השיר "In My Feelings" שהגיע במהירות למיליוני צפיות והוליד את האתגר הויראלי "kiki do you love me" ומספר רב של פארודיות ביוטיוב אשר במסגרתם יוצאים מהרכב בכביש בזמן שהוא נוסע ורוקדים לצלילי השיר.